SK Úradný vestník Európskej únie C 81/160

Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady, ktorým sa stanovuje právny rámec Európskeho zboru solidarity a ktorým sa menia nariadenia (EÚ) č. 1288/2013, (EÚ) č. 1293/2013, (EÚ) č. 1303/2013, (EÚ) č. 1305/2013, (EÚ) č. 1306/2013 a rozhodnutie (EÚ) č. 1313/2013/EÚ

[COM(2017) 262 final – 2017/0102(COD)]

(2018/C 081/21)

Spravodajca: Pavel TRANTINA (CZ – III) Pomocný spravodajca: Antonello PEZZINI (IT – I)

Konzultácia Európsky parlament, 20.6.2017 Rada Európskej únie, 20.6.2017 Právny základ článok 165 ods. 4 a článok 166 ods. 4 Zmluvy o fungovaní Európskej únie. Príslušná sekcia sekcia pre zamestnanosť, sociálne veci a občianstvo Prijaté v sekcii 27.9.2017 Prijaté v pléne 19.10.2017 Plenárne zasadnutie č. 529 Výsledok hlasovania (za/proti/zdržalo sa) 124/0/1

1. Závery a odporúčania

1.1. EHSV víta návrh Komisie a považuje ho za dobrý začiatok pre širšiu diskusiu, ale s mnohými prvkami, ktoré treba objasniť a zlepšiť. Víta, že niektoré priority, ktoré zdôraznili organizácie občianskej spoločnosti v rôznych konzultáciách so zainteresovanými stranami organizovaných Komisiou, boli zahrnuté do právneho základu (napr. viac finančných prostriedkov, miestne dobrovoľníctvo, zameranie na zlepšenie prístupu mladých ľudí zo znevýhodnených prostredí alebo mladých ľudí s osobitnými potrebami, zameranie na zabezpečovanie kvality umiestnení, zjednodušenie administratívnych postupov).

1.2. EHSV sa domnieva, že pridaná hodnota projektov financovaných Európskym zborom solidarity (ESC) spočíva v ich posolstve európskej solidarity. V porovnaní s predchádzajúcimi iniciatívami je cieľom týchto projektov dosiahnuť úplné povedomie o európskom občianstve a pocite príslušnosti k jednej Únii medzi účastníkmi a komunitami, ktoré sú ich hostiteľmi. Podľa názoru výboru má kľúčový význam inovatívny charakter Európskeho zboru solidarity, ktorý spočíva v tom, že tento zbor je založený na hodnotách spojených s európskou identitou a že sa tieto hodnoty pretavia do návrhu projektu a praktických výsledkov. Tieto hodnoty sú jasne stanovené v Zmluve o EÚ: sú to hodnoty mieru, úcty k ľudskej dôstojnosti, slobody, demokracie, rovnosti, ľudských práv – vrátane práv osôb patriacich k menšinám –, tolerancie, nediskriminácie, rovnosti medzi ženami a mužmi, právneho štátu a rešpektovanie a uplatňovanie zásad sociálneho trhového hospodárstva.

1.3. EHSV víta oznámenie tejto novej investície do mladých ľudí, ale obáva sa, že bola dosiahnutá predovšetkým prostredníctvom prerozdelenia rozpočtu Európskej dobrovoľníckej služby z programu Erasmus+ od roku 2018. Je presvedčený, že investície do rozpočtu Európskeho zboru solidarity nesmú byť na úkor úspešných programov, ktoré už ponúkajú neoceniteľné príležitosti pre mladých ľudí, najmä Erasmus+, ktorý už je nedostatočne financovaný. Žiadame preto o investovanie väčšieho množstva „čerstvých financií“ do programu.

1.4. EHSV je však veľmi znepokojený zlúčením cieľov Európskeho zboru solidarity s politikami v oblasti zamestnanosti mladých ľudí. Preto navrhuje, aby sa začlenenie pracovných a stážových umiestnení v rámci programu prehodnotilo. EHSV navrhuje, aby sa časť týkajúca sa pracovných a stážových umiestnení ponúkala prostredníctvom iných, už existujúcich programov EÚ zameraných na zamestnanie a stáže, ktorých aspekt solidarity by sa mal posilniť. Zameranie Európskeho zboru solidarity iba na dobrovoľnú „líniu“ by umožnilo väčšiu jasnosť a sústredenie a pomohlo by vyhnúť sa zámene s ostatnými programami EÚ, ktoré sú k dispozícii mladým ľuďom.

1.5. Po rozsiahlych konzultáciách s kľúčovými zainteresovanými stranami EHSV predložil tieto návrhy na zlepšenie návrhu právneho základu, ktoré sú bližšie špecifikované v bode 4: — Je potrebné zmeniť vymedzenie dobrovoľníckej činnosti a činnosti v oblasti solidarity. — Miesta by mali môcť poskytovať len neziskové organizácie, nadácie a podniky sociálneho hospodárstva. — Internetový registračný portál sa musí stať skutočne účinným interaktívnym a riadiacim nástrojom. — Mladým ľuďom vrátane znevýhodnených skupín by sa malo poskytnúť viac podpory a prípravy pred ich umiestnením a mládežnícke organizácie by sa mali pri poskytovaní takejto prípravy podporovať. — Mládežnícke organizácie a sociálni partneri sa musia zapojiť do spoločného riadenia Európskeho zboru solidarity. — Na rozdiel od súčasného prístupu programu Erasmus+ sa musí zvýšiť prístupnosť, znížiť administratívne zaťaženie a zmeniť prístup národných agentúr tak, aby boli používateľsky ústretovejšie. Podrobnosti o návrhoch EHSV, ako aj ďalšie návrhy sú uvedené ďalej.

2. Zhrnutie iniciatívy Komisie

2.1. Zriadenie iniciatívy, ktorá sa v súčasnosti nazýva Európsky zbor solidarity, oznámil predseda Európskej komisie Jean-Claude Juncker vo svojom prejave „správa o stave Únie“ v septembri 2016. Identifikoval solidaritu ako jeden zo základných pilierov Európskej únie a vyjadril svoju ochotu zapájať viac mladých ľudí do činností v oblasti solidarity a dobrovoľníckych činností.

2.2. ESC oficiálne začal činnosť 7. decembra 2016 s cieľom prijať do roku 2020 prvých 100 000 účastníkov. Hlavným cieľom Európskeho zboru solidarity je posilniť súdržnosť a podporovať solidaritu v európskej spoločnosti tým, že sa mladým ľuďom umožní podieľať sa na širokom spektre aktivít založených na solidarite, napr. pomáhať riešiť mimoriadne situácie, ako je utečenecká kríza, ale aj keď sú potrebné ad hoc opatrenia (napríklad v prípade prírodných katastrof).

2.3. Ak bude ESC schválený, (znovu) začne činnosť 1. januára 2018 s rozpočtom 341 miliónov EUR, ktoré sa rozdelia medzi tri hlavné činnosti: — Umiestnenia v oblasti solidarity, ktoré budú podporovať mladých ľudí, ktorí vykonávajú dobrovoľnícku činnosť, a to až počas 12 mesiacov, stážové umiestnenia v priemernej dĺžke 2 – 6 mesiacov a pracovné umiestnenia v súlade s príslušnými vnútroštátnymi právnymi predpismi na obdobie 2 – 12 mesiacov. Budú sa podporovať aj umiestnenia dobrovoľníckych tímov v skupinách 10 – 40 mladých dobrovoľníkov z rôznych krajín na obdobie od dvoch týždňov do dvoch mesiacov. — Projekty v oblasti solidarity umožnia malým skupinám najmenej piatich zaregistrovaných účastníkov vytvoriť a realizovať projekty v oblasti solidarity na miestnej úrovni z ich vlastnej iniciatívy, a to počas 2 – 12 mesiacov. — Činnosti v oblasti vytvárania sietí umožnia výmenu osvedčených postupov medzi zaregistrovanými účastníkmi a zúčastnenými organizáciami, poskytnú podporu po umiestnení a vytvoria siete absolventov. Tieto umiestnenia budú k dispozícii mladým ľuďom vo veku od 18 do 30 rokov. V súčasnosti je program obmedzený len na EÚ28.

2.4. Program bude trvať tri roky, od roku 2018 do roku 2020. 80 % rozpočtu ESC bude pridelených na dobrovoľnícke umiestnenia a 20 % na pracovné umiestnenia (t. j. pracovné miesta a stáže). Zo sumy 341 miliónov EUR pridelenej na program bude takmer 58 % (približne 197,7 milióna EUR) pochádzať z programu Erasmus+. Prevažná väčšina týchto peňazí bude pochádzať z Európskej dobrovoľníckej služby (EDS) (191 miliónov EUR).

2.5. Zaregistrovaní účastníci sú požiadaní, aby si vytvorili profil na internetovom portáli, kde uvedú svoje preferencie týkajúce sa pracovných oblasti/typu umiestnenia, a budú dostávať ponuky na umiestnenia od verejných alebo súkromných subjektov alebo medzinárodných organizácií, ktorým bola udelená značka kvality Európskeho zboru solidarity. Na získanie značky ESC a prístupu do databázy bude musieť organizácia prejsť postupom akreditácie (podobným ako postup EDS), v rámci ktorého preukáže súlad s požiadavkami charty ESC (1) (t. j. zabezpečenie okrem iného rozvoja zručností, bezpečných a dôstojných pracovných podmienok a primeranej odbornej prípravy).

2.6. Európska komisia a Výkonná agentúra pre vzdelávanie, audiovizuálny sektor a kultúru (EACEA) budú dohliadať na realizáciu ESC na úrovni EÚ a národné agentúry programu Erasmus+ budú monitorovať jeho realizáciu na vnútroštátnej úrovni.

2.7. V prípade umiestnení v rámci dobrovoľníckej činnosti sa všetkým účastníkom poskytnú životné náklady (strava, ubytovanie), cestovné náklady, poistenie a približne 155 EUR mesačne. V prípade pracovných a stážových umiestnení sa pracovná zmluva, mzdy, písomné dohody o stáži a odmena stanovia podľa vnútroštátneho práva. V súvislosti s týmito umiestneniami sa predpokladá finančná podpora na cestovanie.

2.8. Plánuje sa zvýšenie finančných prostriedkov pre znevýhodnených mladých ľudí a možno sa budú hradiť aj niektoré náklady hostiteľských organizácií (napr. náklady na administratívu, riadenie, podporu). Podpora pred umiestnením (t. j. jazykové vzdelávanie) sa bude väčšinou poskytovať online, ale organizácie ju môžu slobodne dopĺňať svojimi vlastnými podpornými systémami. V národných agentúrach Erasmus+ sa zriadia informačné centrá Európskeho zboru solidarity cieľom poskytnúť podporu zúčastneným organizáciám.

3. Všeobecné pripomienky k Európskemu zboru solidarity

3.1. EHSV víta vytvorenie nového programu zameraného na mladých ľudí, najmä na dobrovoľnícku činnosť mladých ľudí, ktorá v súčasnej štruktúre EÚ chýba. Takisto víta rozmanitosť typov umiestnení, ktoré Európsky zbor solidarity ponúka, napríklad „projekty v oblasti solidarity“ na miestnej úrovni, ktoré oživujú prvok bývalých iniciatív mládeže, ktoré boli veľmi úspešné.

3.2. EHSV dúfa, že prostredníctvom tohto programu možno rozvinúť širšiu stratégiu dobrovoľníctva na úrovni EÚ nielen pre 100 000 mladých ľudí zapojených do programu, ale aj pre približne 100 miliónov mladých a dospelých občanov EÚ, ktorí sa v súčasnosti angažujú v oblasti dobrovoľníctva v celej Európe. Ako EHSV už zdôraznil vo svojom stanovisku k politikám EÚ a dobrovoľníctvu (2), zo strany inštitúcií EÚ je potrebný koordinovanejší prístup k politike v oblasti dobrovoľníctva. Mala by byť akceptovaná ako prierezová politická téma, koordinovaná osobitným útvarom v rámci Európskej komisie a posilnená potrebnými politickými štruktúrami v iných inštitúciách EÚ. Na tento účel ponúka politický program dobrovoľníctva v Európe (PAVE) množstvo inšpiratívnych návrhov na ďalší rozvoj dobrovoľníctva na úrovni EÚ a členských štátov, ako aj pre sociálnych partnerov a mimovládne organizácie. ESC by takisto mohol posilniť a podporovať vytváranie vnútroštátnych štruktúr dobrovoľníctva a odstrániť mnohé prekážky, ktoré stále existujú pri cezhraničnom dobrovoľníctve.

3.3. Európsky zbor solidarity by mal prispievať k európskym sociálnym hodnotám. EHSV je však veľmi znepokojený zlúčením cieľov Európskeho zboru solidarity s politikami v oblasti zamestnanosti mladých ľudí. Pri takomto prístupe sa riskuje, že platená práca pre mladých Európanov sa nahradí neplatenou prácou. V tejto súvislosti je EHSV znepokojený tým, že vymedzenie „dobrovoľníckej činnosti“, ktoré sa predkladá v dokumente zahŕňajúcom právny základ Európskeho zboru solidarity (neplatená dobrovoľná služba na plný úväzok vykonávaná priebežne päť dní v týždni sedem hodín denne), má veľmi blízko k opisu pracovného umiestnenia. Dobrovoľníctvo však zvyčajne nie je zamestnanie na plný úväzok, ale skôr sa uskutočňuje vo voľnom čase dobrovoľníka.

3.4. EHSV navrhuje, aby sa časť týkajúca sa zamestnania a stáží ponúkala prostredníctvom iných, už existujúcich programov EÚ zameraných na zamestnanie a stáže, ktorých aspekt solidarity by sa mal posilniť. Zameranie Európskeho zboru solidarity iba na dobrovoľnú „líniu“ by umožnilo väčšiu jasnosť a sústredenie a pomohlo by vyhnúť sa zámene s ostatnými programami EÚ, ktoré sú k dispozícii mladým ľuďom.

3.5. V prípade, že sa pracovné a stážové umiestnenia v rámci Európskeho zboru solidarity zachovajú, EHSV si želá, aby sa dodržiavali normy kvality (Európska charta stáží a učňovskej prípravy, pripravovaný rámec činností v oblasti učňovskej prípravy, spoločne dohodnutý medzi európskymi sociálnymi partnermi) a aby sa odmeňovanie plne zosúladilo s vnútroštátnymi právnymi predpismi o mzdách a/alebo platnými kolektívnymi zmluvami. Zároveň by miesta mali môcť poskytovať len neziskové organizácie, nadácie a podniky sociálneho hospodárstva. Rovnako by bolo nutné zabezpečiť odborné poradenstvo pre učňov a stážistov, zmluvy pokrývajúce zdravotné a sociálne poistenie a jasne stanovené ciele v oblasti vzdelávania a odbornej prípravy.

3.6. Realizácia Európskeho zboru solidarity by sa mala monitorovať s účasťou organizácií mládeže a sociálnych partnerov, pričom oba druhy organizácií by mali zohrávať osobitnú úlohu pri zabezpečovaní jasného rozlišovania medzi dobrovoľníckymi činnosťami a prípadnými pracovnými umiestneniami.

3.7. EHSV je presvedčený, že Európsky zbor solidarity by sa mal plne realizovať v rámci programu Erasmus+, pričom by bol riadený štruktúrami programu Erasmus+, a nie vytvorením úplne nového programu. To by mohlo takisto pomôcť úplne zosúladiť podmienky pre zvyšnú časť EDS s ESC. Okrem toho by to znamenalo, že program nebude po roku 2020 ohrozený. V každom prípade sú však potrebné dodatočné financie a podpora.

3.8. Vzhľadom na skúsenosti získané v minulosti EHSV považuje za dôležité: — zabezpečiť, aby všetky iniciatívy na podporu neziskových činností v oblasti solidarity zodpovedali skutočným a jasne určeným potrebám cieľovej komunity; — zabrániť duplicite, byrokracii a prekážkam v rámci dobre fungujúcich systémov, ako je Európska dobrovoľnícka služba; — uprednostňovať iniciatívy zdola, ktoré sú v súlade s potrebami miestnych komunít, a nie nadnárodné iniciatívy, ktoré si vyžadujú väčšiu prípravu a odbornú prípravu a dlhšie obdobie na zvyknutie si; — zvážiť pri týchto iniciatívach, ale aj ďalších aktivitách, zníženie minimálneho veku účastníkov už na 16 rokov; — schvaľovať dobrovoľnícke činnosti len vtedy, ak spĺňajú kritériá kvality stanovené v programe PAVE a v Európskej charte práv a zodpovedností dobrovoľníkov; — vydávať certifikáty po ukončení vykonávaných činností, ako sa uvádza v odporúčaní z 20. decembra 2012 o potvrdzovaní neformálneho vzdelávania a informálneho učenia sa na podporu zamestnateľnosti; — poskytovať organizáciám a jednotlivcom podporné opatrenia, aby mohli rozvíjať svoju kapacitu z hľadiska organizácie dobrovoľníckych činností; — zachovať flexibilitu prostredníctvom ESC tým, že sa budú ponúkať pracovné činnosti na čiastočný úväzok, ktoré dobrovoľníkom so zdravotným postihnutím alebo osobám s obmedzenými príležitosťami umožnia cestovať, aby sa zapojili do miestnych projektov; — určiť možné synergie medzi projektmi ESC a miestnymi/vnútroštátnymi programami; — zapojiť kľúčové zainteresované strany do prípravy, priebehu a hodnotenia programu; — uľahčovať prístup do programu zdravotne a sociálne znevýhodneným osobám (vrátane mladých ľudí vychádzajúcich z detských domovov, žijúcich v odľahlých oblastiach atď.); — obzvlášť dbať na normy bezpečnosti pri programoch, ktorých súčasťou je práca priamo s deťmi; — rozsiahle a účinne podporovať program, aby sa o ňom dozvedeli aj tí, ktorí by ho inak nevyhľadávali.

4. Konkrétne pripomienky k Európskemu zboru solidarity

4.1. Vymedzenie dobrovoľníckej činnosti a činnosti v oblasti solidarity

Vymedzenie dobrovoľníctva v tomto dokumente je reštriktívne a neodráža rozmanitosť dobrovoľníctva v Európe. V súčasnosti sa dobrovoľnícka činnosť vymedzuje ako „práca vykonávaná na plný pracovný čas [t. j. činnosť vykonávaná priebežne päť dní v týždni, sedem hodín denne] v trvaní najviac 12 mesiacov“. Jedným zo spôsobov riešenia tohto problému by mohlo byť použitie výrazu „dobrovoľnícka činnosť“ na opis všetkých činností, pri ktorých mladí ľudia pôsobia ako dobrovoľníci (napríklad dobrovoľnícke umiestnenia, skupinová dobrovoľnícka činnosť alebo dobrovoľnícke iniciatívy vo voľnom čase).

Vymedzenie činností v oblasti solidarity je rovnako vágne a veľmi široké a vyvoláva otázky týkajúce sa typov projektov, účasť na ktorých sa bude ponúkať v rámci ESC.

4.2. Poskytovanie miest

V súčasnom návrhu sa formálne nerozlišuje medzi dobrovoľníckymi a pracovnými umiestneniami alebo stážami, čím sa vytvára zbytočný zmätok medzi dvomi odlišnými skutočnosťami, t. j. dobrovoľníctvo a práca. Rovnaké kritériá kvality, ktoré sa uplatňujú na všetky činnosti a na všetky zúčastnené organizácie, vyvolávajú aj otázky týkajúce sa zabezpečenia kvality ponúk, keďže rovnaké kritériá sa budú používať na akreditáciu spoločností zameraných na zisk, organizácií občianskej spoločnosti a iných verejných a súkromných organizácií. EHSV je preto presvedčený, že miesta by mali môcť poskytovať len neziskové organizácie, nadácie a podniky sociálneho hospodárstva.

4.3. Vplyv ESC na program Erasmus+

EHSV víta oznámenie tejto novej investície do mladých ľudí, ale obáva sa, že bola dosiahnutá predovšetkým prostredníctvom prerozdelenia rozpočtu Európskej dobrovoľníckej služby (EDS) z programu Erasmus+ od roku 2018. To nás vedie k otázke, kde sú priority Komisie v čase, keď sa miery úspešnosti žiadateľov v iných častiach súčasnej kapitoly programu Erasmus+ pre mladých ľudí rýchlo znižujú a mnohé kvalitné projekty sa stále nefinancujú (ako sa zistilo aj v informačnej správe EHSV o programe Erasmus+ (3)). EHSV je presvedčený, že investície do rozpočtu Európskeho zboru solidarity (ESC) nesmú byť na úkor programov, ktoré už ponúkajú neoceniteľné príležitosti pre mladých ľudí, najmä Erasmus+, ktorý už je nedostatočne financovaný. Okrem toho by mohla byť v ohrození budúcnosť programu Erasmus+ s jeho rozsiahlou dimenziou celoživotného vzdelávania, v ktorej sa spája formálne vzdelávanie a neformálne učenie.

4.4. Internetový registračný portál ako skutočne účinný interaktívny a riadiaci nástroj

EHSV sa domnieva, že internetový registračný portál môže skutočne zjednodušiť postupy a uľahčiť prístup k Európskemu zboru solidarity väčšiemu počtu mladých ľudí. Napriek tomu nadmerné spoliehanie sa na portál v súvislosti s registráciou, výberom účastníkov a podporou pred umiestnením nestačí na zabezpečenie kvality a spravodlivosti výberových a monitorovacích postupov. Pasívna povaha výberového postupu (t. j. účastníci musia čakať, kým sa s nimi spoja akreditované organizácie) zbavuje účastníkov vplyvu, vytvára nevyvážený vzťah medzi účastníkmi a hostiteľskými organizáciami a je potenciálnym zdrojom frustrácie z programu ESC.

EHSV preto navrhuje, aby sa portál výrazne zmenil takým spôsobom, aby bol pre obe strany interaktívny a mohol podporiť zjednodušenie administratívy počas celého životného cyklu projektu – od úvodnej registrácie záujmu cez aktívne vyhľadávanie hostiteľských organizácií, prihlášku, výber, prípravu až po výkon a hodnotenie, dokonca aj vytváranie sietí pre absolventov. Žiadne údaje by sa nemali vkladať dvakrát.

Treba zabezpečiť rovnaké príležitosti pre všetkých, teda aj pre tých, ktorí nemajú jednoduchý prístup na internet. Pre tých musí existovať podpora off-line.

4.5. Príprava pred umiestnením vrátane podpory mladých ľudí zo znevýhodneného prostredia

Jednoduché poskytovanie online odbornej prípravy pred umiestnením nie je dostatočné na zaručenie pozitívnej skúsenosti. EHSV sa domnieva, že by sa malo mladým ľuďom, vrátane znevýhodnených mladých ľudí, pred ich umiestnením poskytnúť viac podpory a prípravy a že mládežnícke organizácie so svojimi odbornými znalosťami môžu pôsobiť ako podporné organizácie vo všetkých fázach programu a mali by na to dostať primerané stimuly.

4.6. Zapojenie mládežníckych organizácií a sociálnych partnerov do spoločného riadenia ESC

Aby bol program úspešný, kľúčové zainteresované strany musia byť už od začiatku zapojené do jeho návrhu. V súčasnosti návrh nezahŕňa zapojenie mládežníckych organizácií a iných dobrovoľníckych organizácií či sociálnych partnerov do realizácie, spoločného riadenia a monitorovania ESC. V návrhu sa uprednostňujú národné agentúry Erasmus+ pri riadení programu so štruktúrou veľmi podobnou štruktúre programu EDS. O prideľovaní rozpočtu podľa kľúčových činností sa bude takisto rozhodovať v súlade s ročnými pracovnými programami Komisie podľa ich vlastného súboru kritérií. EHSV je naďalej presvedčený, že s mládežníckymi organizáciami a inými organizáciami občianskej spoločnosti vrátane sociálnych partnerov by sa malo pravidelne konzultovať pri plánovaní, realizácii a monitorovaní iniciatívy prostredníctvom poradných skupín a iných formálnych a neformálnych prostriedkov. Mladí ľudia by sa mali tiež zapojiť do postupu monitorovania a hodnotenia, napríklad pomocou nástroja na hodnotenie ich skúseností, a to na všetkých úrovniach (európskej, národnej aj miestnej).

4.7. Dostupnosť, administratívna záťaž a národné agentúry

Ako EHSV zdôraznil vo svojej informačnej správe o hodnotení programu Erasmus+ v polovici jeho trvania (4), „prihláška do programu a účasť na programe Erasmus+ sú pre organizácie na báze dobrovoľníctva, ktoré nie sú plne profesionalizované, stále výzvou. Absolútne množstvo práce nemusí byť vždy nadmerné, ale obmedzené ľudské a finančné zdroje znamenajú, že tieto organizácie sa nesnažia alebo hľadajú alternatívne prístupy, ktoré sú menej náročné.“ Preto je nanajvýš dôležité, aby národné agentúry zmenili svoj prístup tak, aby boli čo najviac používateľsky ústretové, s cieľom prilákať a podporiť potenciálnych uchádzačov o ESC a ich potenciálne hostiteľské organizácie v ich úsilí. Menej formálne kontroly a neformálnejšie vedenie by vo veľkej miere prispelo k úspešnosti programu. Národné agentúry musia v tomto zmysle dostať náležitú podporu a dodatočné finančné zdroje na personálnu podporu žiadateľov.

4.8. Ďalšie otázky na posúdenie

a) Ako môžeme zaručiť, že informácie o iniciatíve sa dostanú ku všetkým mladým ľuďom, do všetkých regiónov a ku všetkým organizáciám pre nových pracovníkov, najmä tých, ktorí sú v zraniteľnejších situáciách? Alebo to bude akási „exkluzívna možnosť“ pre zopár šťastných?

b) Ako môžeme zabezpečiť, aby mladí ľudia s obmedzenými príležitosťami skutočne mali prístup k programu? Je mimoriadne dôležité poskytovať finančnú podporu na osvetové činnosti zamerané na organizácie zapojené do programu. Úloha podporných organizácií by bola kľúčom k udržaniu osvetových činností a podporovaniu následnej angažovanosti. Program by mal posilniť zapojenie mladých ľudí do služby spoločnosti aj mimo rámec činnosti Európskeho zboru solidarity.

c) Musí sa zabezpečiť kvalita pre účastníkov, ale ako budeme hodnotiť kvalitu solidarity (výsledky jednotlivých projektov)?

d) Mali by sme začleniť ESC do iných európskych programov? Rozmer miestnej dobrovoľníckej činnosti by mohol byť zahrnutý aj do programov mobility študentov Erasmus+ a mohol by byť prepojený s ESC.

e) Aké objektívne kritériá použije Komisia na každoročné prispôsobenie rozpočtu dostupného na každú konkrétnu činnosť? Úpravy založené na úrovni dopytu po každej činnosti by pomohli vyhnúť sa tlaku na niektoré činnosti na jednej strane a pomôcť pri predchádzaní straty angažovanosti mladých ľudí a zúčastnených organizácií na strane druhej.

f) Ako môžeme zabezpečiť, aby boli žiadosti o financovanie dostatočne flexibilné pre dobrovoľnícke organizácie a mládežnícke organizácie? Zjednodušený postup by pomohol zabezpečiť, aby sa mikrogranty (do 5 000 EUR) mohli predložiť kedykoľvek bez pevne stanovených termínov a so zjednodušeným formulárom žiadosti.

Brusel 19. októbra 2017 Predseda Európskeho hospodárskeho a sociálneho výboru Georges DASSIS

(1) https://europa.eu/youth/solidarity/charter_sk

(2) Stanovisko EHSV na tému Oznámenie o politikách EÚ a dobrovoľníctve: uznávanie a podpora cezhraničných dobrovoľných aktivít v EÚ, Ú. v. EÚ C 181, 21.6.2012, s. 150.

(3) SOC/552: Hodnotenie programu Erasmus+ v polovici jeho trvania, prijaté 31. mája 2017.

(4) SOC/552: Hodnotenie programu Erasmus+ v polovici jeho trvania: posledný odsek časti „Došlo vo Vašej oblasti činnosti k zníženiu administratívnej záťaže pri riadení projektov Erasmus+?“ v technickom dodatku.